དགུང་གྲངས་བཅུ་བཞེས་པའི་ཚེ་རྒྱལ་བའི་བསྟན་པར་རབ་དུ་བྱུང་ཞིང་དབུ་སྐྲ་གཏོར་ཚེ་ཁ་དོག་སྣ་ཚོགས་ཀྱི་འཇའ་ཤར་བ་དང་།དེ་ནུབ་མཁན་པོའི་གཟིམ་ལམ་དུ་རབ་ཏུ་གསལ་བའི་ཉི་མ་ཤར་བ་སོགས་ངོ་མཚར་བ་མང་དུ་རྨིས་པས་བསྟན་པའི་སྒྲོན་མེ་ཉིད་དུ་འགྱུར་རོ་ཞེས་པའི་ལུང་བསྟན་པ་ལྟར།དགུང་ལོ་བཅུ་གསུམ་ནས་དཔལ་ལྡན་གསང་ཕུ་རུ་ཚད་མའི་སྐོར་ལ་རྩོད་པ་བྱེད་པའི་དབུ་ཚུགས་པ་སྟེ།བསྟོད་པ་ལས།སྨྲ་བའི་དབང་ཕྱུག་ལུང་རིགས་སྨྲ་བ་པོ།།མི་འཇིགས་སྤོབས་པས་བླ་མའི་ཞབས་ལ་གཏུགས།།ཡང་དག་རིགས་པས་ཚིག་དོན་ཐོགས་མེད་མཁྱེན།།ཕ་རོལ་རྒོལ་བ་བཟློག་ལ་ཕྱག་འཚལ་ལོ།།ཞེས་དང་།བཅུ་གསུམ་ལོ་ཡི་མཐར་སོན་མཁས་མང་གིས།།ཡོངས་སུ་བསྟེན་པ་དཔལ་ལྡན་གསང་ཕུ་རུ།།འདུས་པ་རྒྱ་མཚོའི་དབུས་ན་རྩོད་པ་ཡིས།།ཀུན་ལས་རྒྱལ་བར་མཛད་ལ་ཕྱག་འཚལ་ལོ།།ཞེས་གསུངས་པ་ལྟར་རོ།།གཞན་ཡང་དཔལ་ལྡན་ས་སྐྱ་དང་།ཡར་ལུང་ཐང་ཆེན་རྒྱལ་བའི་ཁང་བཟང་།རྩེ་གདོང་སོགས་སུ་ཕེབས་ཏེ།དམར་སྟོན་རྒྱ་མཚོ་རིན་ཆེན།ཇོ་ནང་ཆོས་ཀྱི་རྒྱལ་པོ།དཔང་སྟོན་པ།ཡར་ཀླུངས་པ་སེང་གེ་རྒྱལ་མཚན།བྱང་པ་དཀོན་མཆོག་གྲགས་པ།ལམ་འབྲས་པ་ཡེ་ཤེས་དཔལ།རིན་ཆེན་བཟང་པོ།གཞོན་གྲགས་མཆོག་དབྱངས།བུ་སྟོན་རྗེའི་ཐུགས་སྲས་ལོ་ཙཱ་བ་སྒྲ་ཚད་པ་རིན་ཆེན་རྣམ་རྒྱལ་དང་།མཁས་པ་ལུང་མང་པ།མཁན་ཆེན་ཕྱོགས་ལས་རྣམ་རྒྱལ།ཉ་དབོན་ཀུན་དགའ་དཔལ།མཁས་པའི་དབང་ཕྱུག་བརྩོན་འགྲུས་དཔལ།འབའ་ར་བ་རྒྱལ་མཚན་དཔལ་བཟང་སོགས་མཁས་གྲུབ་དགེ་བའི་བཤེས་གཉེན་མང་དུ་བསྟེན་ཏེ།གཞུང་ལུགས་པོད་ཆེན་དྲུག་དང་།གྲགས་ཆེན་བཅོ་བརྒྱད་ཀྱིས་མཚོན་པའི་མདོ་ཕྱོགས་ཀྱི་སྐོར་དང་།གསུང་ངག་རིན་པོ་ལམ་འབྲས་བུ་དང་བཅས་པས་མཚོན་པའི་གསང་སྔགས་རྡོ་རྗེའི་ཐེག་པའི་སྨིན་གྲོལ་ཟབ་མོ་གསན་བསམ་རྒྱ་མཚོའི་ཕ་རོལ་ཏུ་ཕྱིན་པ་སྟེ།རྟོག་གེའི་གཞུང་ལུགས་འབུམ་ཕྲག་གཅིག་གི་ཚིག་དོན་ཁོང་དུ་ཆུད་དེ།ལུང་རིགས་སྨྲ་བ་བརྒྱ་སྟོང་མང་པོའི་དབུས་སུ་འཇིགས་མེད་སྨྲ་བའི་གད་རྒྱངས་གསང་མཐོར་བསྒྲགས་པ་སྟེ།རྗེ་རེད་མདའ་བ་ཆེན་པོ་དང་རྩོད་པ་མཛད་སྐབས།མཁན་ཆེན་གཡག་པས།སེམས་ཅན་ཐམས་ཅད་སངས་རྒྱ།འཁོར་བ་ལ་ཟད་པ་མེད་གསུངས་པ་ལ་རེད་མདའ་བ་ཆེན་པོས།སེམས་ཅན་ཐམས་ཅད་སངས་རྒྱ་བར་ཚད་མས་ངེས་པར་ཐལ།དེར་ཚད་མས་གྲུབ་པའི་ཕྱིར་ཞེས་གསུངས་པས།གཡག་པས་ཁྱབ་པ་མ་གྲུབ་གསུངས་ནས་ཚུར་ལྡོག་པས།རྟགས་མ་གྲུབ་ལ་སོགས་པའི་འཕེན་ལེན་མང་དུ་མཛད་ནའང་།དོན་ལ་རྟོན་པའི་མཁས་པ་རྣམས་རེད་མདའ་བའི་རིག་པ་ལ་མཉེས་ཤིང་།ཚིག་ལ་རྟོན་པའི་མཁས་པ་རྣམས་མཁན་ཆེན་གཡག་པའི་རིག་པ་ལ་མཉེས་པར་གྲགས་སོ།།